b"\n_START_ARTICLE_\nKdo bo popravil Luno?\n_START_SECTION_\nVsebina\n_START_PARAGRAPH_\nSanja je deklica, ki ima prijatelja, Mihca in Nino, dvoj\xc4\x8dka iz cunj. Zgodba se pri\xc4\x8dne zve\xc4\x8der, preden se Sanja odpravi v posteljo. Pogleda skozi okno in se zelo vznemiri, saj na nebu manjka pol lune. Objokani Sanji Mihec in Nina zagotovita, da bodo luno na\xc5\xa1li in popravili. Mihec pride do sklepa, da je nekdo najverjetneje luno odnesel s seboj, da bi mu svetila doma. Sanja je \xc5\xbealostna, saj ve, da ta nekdo lune ne bo vrnil nazaj in da jo morajo poiskati sami. Mihec pa ji odgovori, da jo bodo poiskali mo\xc5\xbei\xc4\x8dki popravljav\xc4\x8dki, ki vse izgubljene igra\xc4\x8de pono\xc4\x8di najdejo, razmetane pospravijo in polomljene popravijo. Sanja dvoj\xc4\x8dkoma verjame, da bodo mo\xc5\xbei\xc4\x8dki na\xc5\xa1li luno ter jo popravili, zato mirno zaspi. Zgodba se kon\xc4\x8da \xc4\x8dez nekaj dni, ko se zazre v nebo in opazi, da je luna zopet velika in okrogla.\n_START_SECTION_\nAnaliza zgodbe\n_START_PARAGRAPH_\nKdo bo popravil Luno? (2007) je kratka sodobna pravljica. Glavne knji\xc5\xbeevne osebe so Sanja ter cunjasta dvoj\xc4\x8dka Mihec in Nina. Dogajalni prostor je Sanjina soba, \xc4\x8das dogajanja je ve\xc4\x8der, pred spanjem._NEWLINE_Sanja je majhna, zasanjana deklica, ki \xc5\xbeivi z bratom in s star\xc5\xa1i, ki zanjo v dana\xc5\xa1njem hitrem tempu \xc5\xbeivljenja nimajo dovolj \xc4\x8dasa, zato se rada zate\xc4\x8de v svoj svet igra\xc4\x8d. Tak\xc5\xa1en motiv imenujemo stalnica dana\xc5\xa1njega \xc4\x8dasa. Njena nami\xc5\xa1ljena prijatelja sta cunjasta dvoj\xc4\x8dka Nina in Mihec, personificirani lutki. Pomagata re\xc5\xa1evati odgovore na razli\xc4\x8dna vpra\xc5\xa1anja, ki se porajajo v glavi radovedne deklice Sanje. Problemi, ki se nam zdijo nepomembni, so zanjo ogromni._NEWLINE_V zgodbi Kdo bo popravil Luno? se deklic spra\xc5\xa1uje, zakaj pol lune na nebu manjka. Sanja hodi v vrtec, torej \xc5\xa1e ni seznanjena z luninimi menami, zato se zelo vznemiri ob pogledu na nepopolno luno. Ta pojav si razlaga na povsem svoj na\xc4\x8din, in sicer, da je nekdo pol lune odrezal ter jo odnesel, da bi mu svetila doma. Vrh zgodbe je, ko Sanji Mihec in Nina obljubita, da bodo luno na\xc5\xa1li in popravili mo\xc5\xbeje popravljav\xc4\x8dki, zato mirno zaspi. Konec se odvije nekaj dni kasneje, ko Sanja zopet pogleda v nebo in je luna spet velika in okrogla._NEWLINE_Otroci imajo velikokrat nami\xc5\xa1ljene prijatelje. V\xc4\x8dasih je ta oseba nevidna, drugi\xc4\x8d je prijatelj lahko \xc5\xbeival ali pa si otrok izbere kar igra\xc4\x8do. Do tega obi\xc4\x8dajno pride zaradi osamljenosti. Sanja zelo pogre\xc5\xa1a dru\xc5\xbebo svojih star\xc5\xa1ev, \xc5\xa1e najbolj pa svojega o\xc4\x8deta, ki veliko \xc4\x8dasa pre\xc5\xbeivi v slu\xc5\xbebi (Prstki se lahko zmotijo). Nami\xc5\xa1ljeni prijatelji so pomemben del razvoja otrokove osebnosti. Njihova domi\xc5\xa1ljija pa ne pozna meja.\n_START_SECTION_\nMotivno - tematske povezave\n_START_PARAGRAPH_\nMotiva nami\xc5\xa1ljenega prijatelja in lune se pojavljata v mnogi mladinski literaturi. Med njimi so ''Dnevnik Anne Frank'', H\xc4\x8di lune (Desa Muck), Luna (Franci Roga\xc4\x8d), Zvezdica Zaspanka (Fran Mili\xc4\x8dinski Je\xc5\xbeek), Dve luni (Helena Kralji\xc4\x8d), Mese\xc4\x8dinska struna (Svetlana Makarovi\xc4\x8d), Mala in velika luna (Boris A. Novak), Angel\xc4\x8dek, medved in okrogla luna (Eve Tharlet, Brigitte Weninger), Medvedek in luna (Emica Anton\xc4\x8di\xc4\x8d)."